钦定古今图书集成/历象汇编/岁功典/第072卷 > 水调歌头〈丙辰中秋欢饮达旦大醉作此篇兼怀子由〉 苏轼
## 钦定古今图书集成/历象汇编/岁功典/第072卷 > 水调歌头〈丙辰中秋欢饮达旦大醉作此篇兼怀子由〉 苏轼

明月几时有，把酒问青天。不知天上宫阙，今夕是何
年。我欲乘风归去，又恐琼楼玉宇，高处不胜寒。起舞
弄清影，不似在人间。　转朱阁，低绮户，照无眠。不应
有恨，何事长向别时圆。人有悲欢离合，月有阴晴圆
缺，此事古难全。但愿人长久，千里共婵娟。